Diari Oficial de la Generalitat Valenciana


Sumari del DOGV 2978, del 24-04-1997 (1997/6404)

ACORD de 30 de gener de 1997, de la Comissió Territorial d'Urbanisme de València, que fa referència a la modificació núm. 6 del Pla General d'Ordenació Urbana d'Algemesí.
--------------------------------------------------------------------------------------------------------------------------------------------------------------------------

### Dades del document

Número de DOGV
:   2978

Data del DOGV
:   24-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6404


Data del document
:   30-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de gener de 1997, de la Comissió Territorial d'Urbanisme de València, que fa referència a la modificació núm. 6 del Pla General d'Ordenació Urbana d'Algemesí.   
La Comissió Territorial d'Urbanisme de València, en la sessió celebrada el 30 de gener de 1997, va adoptar l'acord següent:  
Vist l'expedient tramés per l'Ajuntament d'Algemesí relatiu a la modificació núm. 6 del Pla General d'Ordenació Urbana per a l'aprovació definitiva, i de conformitat amb els següents  
Antecedents de fet  
Primer  
L'Ajuntament d'Algemesí va acordar sotmetre l'expedient de modificació núm. 6 del Pla General a informació pública per mitjà d'un acord de 30 de setembre de 1996. Informació pública que es fa dur a terme mitjançant la publicació de sengles anuncis en el Diari Oficial de la Generalitat Valenciana núm. 2.857, de 28 d'octubre de 1996, i en el periòdic Levante de 12 d'octubre de 1996. Fins ara no s'hi han presentat al·legacions en contra. L'aprovació provisional va tenir lloc per l'acord de 18 de novembre de 1996.  
Segon  
El projecte consta de memòria i plànols i s'han presentat dues còpies correctament diligenciades. La documentació és suficient de conformitat amb el que estableix l'article 27 de la Llei Reguladora de l'Activitat Urbanística, atesa la modificació sol·licitada.  
S'ha presentat una còpia de l'expedient administratiu.  
Tercer  
La modificació té per objecte el canvi i qualificació de dos terrenys:  
- El primer es troba en la plaça d'Espanya núm. 10 i està qualificat actualment d'ús escolar. Es proposa qualificar-lo d'ús sociocultural.   
- El segon se situa en la plaça d'Espanya núm. 16 i està qualificat d'ús cultural. Es proposa qualificar-lo d'ús residencial.  
Respecte del primer s'indica la innecessarietat d'aquest tipus d'instal·lació (ús escolar), perquè el barri ja disposa d'un centre d'ensenyament que cobreix les seues necessitats. A més la superfície del solar, 165 m2, és, sense cap mena de dubte, inadequada per insuficient per a destinar aquest terreny a centre docent .  
D'altra banda, la necessitat prioritària d'equipaments públics del barri on se situen els terrenys és la disposició d'un edifici dotacional de caràcter cultural i polivalent.  
Finalment, el caràcter públic del sòl que en facilitaria la materialització.  
Respecte del segon s'indica que les previsions del Pla sobre aquesta dotació no en faciliten l'execució, ja que no esmenten el seu caràcter públic o privat, no s'inclou en el programa d'actuació ni en l'estudi economicofinancer, a més s'implanta sobre un sòl de propietat privada i no està entre les possibilitats de l'Ajuntament assumir l'onerós cost de l'expropiació.  
Es considera que les previsions del pla sobre el desenvolupament del barri afectat s'han demostrat clarament excessives si les comparem amb l'evolució real, ja que s'ha produït un estancament de la població resident en contra de les projeccions fetes.  
Es considera la plaça d'Espanya, on es troben els solars, punt estratègic idoni per a iniciar una possible renovació urbana del barri.  
Quart  
Quant a les mesures compensatòries s'indica que el primer punt no augmenta l'aprofitament privat, ja que continua tenint un ús públic. Respecte del segon s'indica que la dotació cultural prevista era de caràcter privat i es manté tant el caràcter privat de l'ús com de l'edificabilitat per la qual cosa no hi ha un increment d'aprofitament lucratiu.  
Cinquè  
Algemesí té un Pla General d'Ordenació Urbana, aprovat definitivament per la Comissió Territorial d'Urbanisme el 27 d'octubre de 1987.  
Sisè  
La Comissió Informativa de la Comissió Territorial d'Urbanisme de València, en la sessió celebrada el 23 de gener de 1997, va emetre un informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
El document està complet de conformitat amb el que estableix l'article 55 de la LRAU en relació amb el 27 del mateix text legal. S'ha tramitat de conformitat amb el que estableix l'article 55 i 38 de la LRAU.  
Segon  
La modificació afecta sòl dotacional docent, per la qual cosa d'acord amb l'article 55.7 no pot desafectar-se d'aqueix ús, tret que la Conselleria de Cultura i Educació n'emeta un informe en sentit contrari. Si bé a aquest respecte cal indicar que havent sol·licitat l'Ajuntament un informe a aquesta i havent transcorregut el termini d'un mes des de la sol·licitud no s'ha emés l'informe esmentat per la qual cosa d'acord amb l'article 38.2 de la LRAU cal continuar la tramitació de l'expedient.  
No obstant això, l'ús a què es destinen els terrenys continua sent públic, per la qual cosa es compleix la prescripció d'aquest article, tret que la Conselleria de Cultura i Educació diga una altra cosa.  
Tercer  
No es troba cap inconvenient d'aprovar la modificació sol·licitada. Atesa que l'única qüestió que es planteja, davant la indefinició del Pla, és determinar el caràcter públic o privat de l'equipament cultural que es proposa qualificar de residencial. Ateses aquesta indefinició del Pla i la falta de previsió de l'execució d'aquesta dotació, tant en el programa d'actuació del Pla com en l'estudi economicofinancer, pot efectivament considerar-se el caràcter privat d'aquesta dotació. Conseqüentment amb això, ja que no s'altera l'edificabilitat atribuïda ni el caràcter privat d'aquesta, únicament hi ha una alteració de l'ús i no de l'aprofitament lucratiu, no és, per tant, aplicable a aquest cas l'article 55.3 de la LRAU, quant a l'exigència de mesures compensatòries.  
Quart  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals i de les seues modificacions, dels municipis de menys de 50.000 habitants, de conformitat amb el que estableix l'article 55.1, per remissió de l'article 38.3, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista dels antecedents i fonaments exposats i de la legislació vigent en matèria d'urbanisme, la Comissió Territorial d'Urbanisme de València acorda aprovar definitivament la modificació núm. 6 del Pla General d'Ordenació Urbana d'Algemesí.  
L'Ajuntament d'Algemesí haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.  
Tot això, sense perjudici que es puga interposar qualsevol altre recurs que es considere oportú.  
València, 30 de gener de 1997.- El secretari de la Comissió Territorial d'Urbanisme: José Manuel Palau Navarro.